ཐོག་མར་སྐད་ཡིག་སློབ་འཁྲིད་ཀྱི་སྒྱུ་རྩལ་རང་བཞིན་བཤད་དགོས་ཤིང་།ང་ཚོས་སྐད་ཡིག་སློབ་འཁྲིད་ནི།སྒྱུ་རྩལ་ཞིག་ཡིན་པར་ཁས་འཆེས་ཚེ།གལ་ཏེ།དེ་ལྟར་བསྟན་པ་ངོ་བོའི་ཕྱོགས་གཅིག་ཙམ་ཁོ་ན་ལས།ཚན་རིག་གི་ངོ་བོ་མི་ལྡན་པར་ཁྱུར་འབུད་བྱས་མེད་ན།དེ་འཆད་ཚུལ་རྐང་ཚུགས་ཐུབ་པ་ཞིག་རེད།སྒྱུ་རྩལ་ཅིག་ཡིན་ཅེས་པ་ནི།སྐད་ཡིག་སློབ་འཁྲིད་དེ་ཁྱད་པར་དུ་རྩོམ་རིག་སློབ་འཁྲིད་ནི་རང་གི་ཐབས་རྩལ་རང་བཞིན་ཆེ་བའི་བྱ་འགུལ་ཞིག་ཡིན་ཕྱིན།དེའི་འབྲས་བུ་ནི་རང་གི་ལྟ་རྟོག་ཞིབ་མོ་དང་ལག་ལེན་རྣལ་མོ་ཞིག་བརྒྱུད་ནས་ཐོབ་དགོས་པ་རེད།དེ་རྩིས་འཕྲུལ་གྱིས་ལད་མོ་བྱེད་ཐབས་མེད་ལ་དཔེ་དབྱིབས་ཅན་དུ་འགྱུར་བ་དང་།ཡང་ན།གོ་རིམ་སྡེ་ཁག་ཅན་དུའང་འགྱུར་བར་བྱ་མི་རུང་།སྐད་ཡིག་སློབ་འཁྲིད་ལ་བདག་རྐྱེན་ཧ་ཅང་མངོན་གསལ་ཅན་ཞིག་ལྡན་ཏེ།སྐད་ཡིག་དགེ་རྒན་རང་ཉིད་ཀྱི་ཁྱད་ཆོས་དེ།གཏན་འབེབ་བྱས་པའི་དངོས་པོ་ལས་ལྷག་པར་བདེན་དོན་དང་།གཙོ་བོ་ཞིག་ཡིན་སྟབས།མཁས་པ་ལ་ལས་སྐད་ཡིག་དགེ་རྒན་ལ་མིའི་འབྲེལ་བའི་སྒྱུ་རྩལ་པ་ཞེས་བཤད།གལ་ཏེ་དེ་ལྟར་ཡིན་རུང་།ང་ཚོས་དགེ་རྒན་གྱི་ཁྱད་འཕགས་ངོ་བོའི་ཕྱོགས་ལ་འུད་བརྗོད་དང་།དེ་ལས་ལྷག་པར་ལྐོག་གྱུར་ཅན་དུ་བྱ་མི་རུང་བར་ཚན་ཁག་གི་དམིགས་ཡུལ་དང་ནང་དོན།གོ་རིམ།ཐབས་བཀོད་བཅས་ཚན་ཁག་རང་བཞིན་ལྡན་པའི་ཕྱོགས་ལ་ལྟ་དགོས་པ་རེད།དེར་མ་ཟད།ཤེས་བྱ་དང་སློབ་འཁྲིད་ལག་རྩལ་མྱུར་འཕེལ་དང་བསྟུན་ནས།སྐད་ཡིག་སློབ་འཁྲིད་ཀྱི་བྱ་བ་ཚན་རིག་ཅན་དུ་འགྱུར་བའི་གོམ་སྟབས་ཀྱང་མགྱོགས་དགོས།དེར་བརྟེན།ང་ཚོས་ཚན་རིག་རང་བཞིན་ཅན་གྱི་ཕྱོགས་ལ་ཞིབ་འཇུག་བྱེད་དགོས་པ་མ་ཟད།གཞན་ལ་འདོམས་པའི་རྣམ་པ་དེ།གཞུང་ལུགས་ཅན་དང་ཡོངས་ཁྱབ་ཅན།དཔེ་དབྱིབས་ཅན་དུ་འགྱུར་བར་བྱ་དགོས།ར་རི་ལྷན་འདྲེས་ཀྱི་སྐད་ཡིག་ཚན་ཁག་ལ་མཚོན་ན།སློབ་འཁྲིད་ཚན་རིག་ཅན་དུ་བསྒྱུར་རྒྱུའི་རེ་བ་དེ་ཅུང་ཟད་དཀའ་ཡང་།ངེས་པར་དུ་ཞིབ་འཇུག་བྱ་དགོས་པའི་དོན་གནད་ཅིག་ཡིན་ནོ།།